Un start-up românesc a câștigat o finanțare europeană pentru un proiect de cercetare în domeniul neuroștiinței

Neurodynamics Srl, un start-up fondat la Cluj de cercetătorii Raul Mureșan și Vlad Moca, este beneficiarul unui grant de 150.000 de euro acordat de Comisia Europeană pentru un proiect de cercetare în domeniul neuroștiinței, potrivit unui anunț al European Research Council.

Proiectul câștigător se numește ”Large-scale platform for motion detection and fluorescence imaging in zebrafish models of neurological disorders” și este condus de cercetătorul canadian Kabashi Edor.

Este singurul proiect care implică o entitate românească în lista celor 76 de proiecte câștigătoare ale granturilor europene, finanțate cu o sumă totală de 11,4 milioane de euro.

Compania Neurodynamics funcționează în parteneriat strâns cu The Transylvanian Institute of Neuroscience (TINS), un institut de cercetare privat, non-profit, fondat de cercetători din domeniul neuroștiințelor. Misiunea principală a institutului este de a avansa cercetarea în neuroștiințe prin studierea dinamicii circuitelor neuronale în creierul sănătos și cel bolnav. TINS se focalizează de asemenea pe cercetare în științe cognitive și în inteligență artificială de inspirație biologică.

Foto: Cercetători de la Transylvanian Institute of Neuroscience